Nasionale skryfwedstryd met R12 000 prysgeld « Roekeloos
Deur Roekeloos ⋅ 29 April 2009 ⋅ E-pos hierdie artikel
Gelys onder Bloemfonteinse Skrywersvereniging, Carina Diedericks-Hugo, Fanie Viljoen, Jaco Jacobs, Verhale Volgens Corlietha Swart, voorsitter van die Bloemfonteinse Skrywersvereniging, sal voornemende skrywers moet opskud om R12 000 los te skryf in die jaarlikse landwye skryfwedstryd van die BSV. Vorige wenners van die groot BSV-skryfwedstryd is deesdae bekroonde skrywers, soos Carina Diedericks-Hugo, Fanie Viljoen en Jaco Jacobs! Die sluitingsdatum is Vrydag 15 Mei 2009. Die wedstryd word spesiaal gereël vir volwassenes en hoërskoolleerlinge wat nog nie voorheen kortprosa teen vergoeding gepubliseer het nie, sowel as diegene wat wel al voorheen teen vergoeding gepubliseer het. Deelnemers moet een of meer oorspronklike opstelle, vertellings, kortkortverhale, kortverhale of gedigte in Afrikaans oor voorgeskrewe, interessante onderwerpe indien. Inskrywings word anoniem beoordeel. Benewens aantreklike geldpryse is daar ook vier wisseltrofeë vir skole op die spel. Boonop verower die skool wat die meeste inskrywings instuur, 'n wisseltrofee en R1 000! D.F. Malan in die Kaap het die afgelope aantal jare klokslag met dié louere weggeloop. Daar is vier afdelings: drie prosa-afdelings en een poësie-afdeling. Afdeling A is vir leerders (Juniors: graad 8 tot 9) en (Seniors: graad 10 tot 12), Afdeling B behels prosa vir volwasse skrywers wat nog nie voorheen gepubliseer het nie. Afdeling C is 'n ope afdeling vir skrywers wat wel al voorheen kortprosa teen vergoeding gepubliseer het. Afdeling D is 'n poësie-afdeling vir gepubliseerde en ongepubliseerde deelnemers.
Daar is aantreklike geldpryse in elke afdeling, asook 'n aanmoedigingsprys (ook 'n geldprys) in Afdeling A vir 'n deelnemer wie se moedertaal nie Afrikaans is nie. Boonop kan wenners van alle pryse 'n slypskool vir ontluikende skrywers wat die Bloemfonteinse Skrywersvereniging in Augustus aanbied, gratis bywoon. Al die bekroonde inskrywings sal in Inkvars 2009, 'n huishoudelike publikasie van die Bloemfonteinse Skrywersvereniging, gepubliseer word. Daar is ook publikasiemoontlikhede vir wenverhale in die glanstydskrif, Passi.
Die wedstryd word met die steun van die Nasionale Afrikaanse Letterkundige Museum en Navorsingsentrum in Bloemfontein geadministreer. Die wedstryd word die afgelope 20 jaar sedert 1989 landwyd aangebied en het sedertdien gegroei tot die grootste in sy soort in die land. Alle inskrywings moet van 'n voorgeskrewe inskrywingsvorm vergesel wees. Bel dadelik vir mev. Christa Jordaan by 051-5229155, of mnr. Kassie Joubert by 0822004340 om die vorm, wedstrydreëls en onderwerpe te bekom. Of kry dit by bloemsv@yahoo.com of vind die data self op die BSV-webwerf by http://www.geocities.com/bsv_skrywers